Politiet vil gerne høre fra folk, der kender til manden på billedet. Han efterlyses i forbindelse med en voldssag i Aalborg.

Politiet offentliggør nu billeder af en mand, som Nordjyllands Politi gerne vil i kontakt med i forbindelse med en voldssag i Jomfru Ane Gade. - Vores efterforskning har indtil nu ikke kunnet fastlægge gerningsmandens identitet. Og derfor går vi nu og efterlyser ham med billede, siger politikommissær Kenneth Rodam fra Nordjyllands Politi. Voldsepisoden fandt sted omkring klokken 05.30 den 1. januar i Jomfru Ane Gade i Aalborg. Her blev en 26-årig mand nikket en skalle, som ramte ham på næseryggen. Den forurettede mand pådrog sig en brækket fortand i overmunden samt en hævet næse. Herefter gik voldsmanden ifølge politiet hen på restaurant Flamingo sammen med to bekendte. Hvis man kan genkende gerningsmanden eller har andre oplysninger i sagen, skal man ringe til politiet på 114 og spørge efter politikommissær Kenneth Rodam.